Morten Gamst Pedersen

Morten Gamst Pedersen (født 8. september 1981 i Oslo) er en norsk fotballspiller som fra den 31. desember 2022 er klubbløs.
Gamst Pedersen har spilt 83 kamper, og scoret 17 mål, for det norske landslaget.


== Klubbfotball ==


=== Tromsø ===
Pedersen hadde sitt gjennombrudd i Tippeliga-klubben Tromsø IL, og scoret syv mål i 2004-sesongen, før han signerte for Blackburn etter bare halve sesongen unnagjort i august. Han ble solgt av Tromsø IL for 1,5 millioner pund. Blackburn kjøpte Pedersen for å fylle tomrommet etter Damien Duff, som i juli 2003 gikk til Chelsea F.C.. Det er hevdet at klubber som Manchester United F.C., Aston Villa F.C. og Tottenham Hotspur F.C. også var interessert i å kjøpe Pedersen. Rosenborg var også svært interessert i å kjøpe Pedersen etter hans gjennombrudd, men hadde lite å stille opp med da Blackburn kom med et tilbud.


=== Blackburn ===
Morten Gamst Pedersen debuterte i Premier League i en kamp mot Manchester United 28. august 2004. Blackburn ledet lenge 1–0, men United utlignet på overtid. Det var Graeme Souness som hentet Pedersen til Blackburn, men da han sluttet og ble erstattet av Mark Hughes i september 2004, fikk Pedersen det vanskelig med å spille seg inn på laget. Hughes mente at Pedersen trengte mer tid til å tilpasse seg nivået, og han ble derfor værende ute av laget til over nyttår 2005. Sin første kamp for førstelaget siden United-kampen ble borte mot Cardiff City i en tredjerundekamp i FA-cupen like etter nyttår, en sjanse som oppsto på grunn av en skade på Brett Emerton. Pedersen scoret etter bare noen få minutter i denne kampen som endte 1–1, og etter det har det bare gått fremover med nordmannen. Han utviklet seg snart til å bli en av klubbens aller viktigste og mest sentrale spillere.
I en bortekamp mot Portsmouth FC 15. januar 2005 scoret han sitt første mål i Premier League, en kamp Blackburn vant 1–0. Han har scoret en lang rekke mål etter dette, mange av dem på lang- og volleyskudd.I en bortekamp mot Newcastle United 21. januar 2006 scoret han sin karrieres første mål med hånden. Blackburn Rovers vant til slutt kampen 1–0.


=== Karabükspor ===
Etter sesongslutt i 2013 ble Morten Gamst Pedersen fristilt av Blackburn på grunn av høye lønnsutgifter. I august 2013 signerte Pedersen en toårskontrakt med den tyrkiske klubben Kardemir Karabükspor.


=== Rosenborg ===
I mars 2014 signerte han en treårskontrakt med Rosenborg Ballklub. Til tross for vellykket spill innledningsvis, fikk han skader som satte ham ut av spillerstallen. Han hadde kontrakt ut 2016-sesongen, men i begynnelsen av januar 2016 ble klubb og spiller enige om å avslutte den med umiddelbar virkning.


== Landslagsspill ==
Morten Gamst Pedersen har spilt 83 kamper, og scoret 17 mål, for det norske landslaget siden han debuterte i 2004. Han har fått gullklokka av Norges Fotballforbund for mer enn 25 landslagskamper.
Den 18. februar 2004 scoret han sitt første og deretter sitt andre landslagsmål for Norge, i en vennskapskamp borte mot Nord-Irland som Norge til slutt vant 4–1.
I september 2006 i en kamp mot Ungarn, scoret Pedersen, som hadde Marco van Basten som en av sine favoritter som ung, et mål som var veldig likt det som van Basten skåret i finalen i EM i fotball i 1988. Store norske aviser som Aftenposten, Dagbladet og VG ga han deretter tilnavnet van Gamsten som en følge av det målet.


== Utenom fotball ==
Morten Gamst Pedersen og Sigurd Rushfeldt ble 10. mai 2006 sammen tildelt Finnmark fylkeskommunes kulturpris for 2006. Pedersen ble også kåret til Årets vadsøværing i 2005.
Pedersen var også ambassadør for Tromsø 2018 sitt arbeid med å få vinter-OL til Norge. Han har også foretatt mange investeringer utenfor fotballbanen, både investert i eiendommer, sjømat og tech-selskaper.Pedersen er med i det norske boybandet The Players, sammen med vennene Freddy dos Santos, Raymond Kvisvik, Kristofer Hæstad og Øyvind Svenning. De utga en plate i forbindelse med Soccer Against Crime kampanjen, og deres første singel ble en hit i Skandinavia.


== Statistikk ==


=== Blackburn ===
(Sist oppdatert 7. desember 2014)


=== Landslagsmål ===


== Referanser ==


== Eksterne lenker ==
(en) Morten Gamst Pedersen – kategori av bilder, video eller lyd på Commons 
(en) Morten Gamst Pedersen på Internet Movie Database 
(en) Morten Gamst Pedersen – FIFA 
(en) Morten Gamst Pedersen – UEFA 
(en) Morten Gamst Pedersen – Transfermarkt 
(en) Morten Gamst Pedersen – national-football-teams.com 
(en) Morten Gamst Pedersen – WorldFootball.net 
(en) Morten Gamst Pedersen – Soccerbase.com 
(en) Morten Gamst Pedersen – FootballDatabase.eu 
(en) Morten Gamst Pedersen – Soccerway 
(en) Morten Gamst Pedersen – EU-Football.info 
(tr) Morten Gamst Pedersen – Mackolik.com 
(en) Gamst pushes United back into the pack - The Guardian
(en) Only a Norwegian footballer - but he is more famous than his king  - The Guardian
(en) Morten Pedersen Gamst  at footballdatabase.com
(no) Landslagsstatistikk på Fotball.no